B4-0426/95

Ψήφισμα σχετικά με την επιδείνωση της κατάστασης στο Ιράκ

Το Ευρωπαϊκό Κοινοβούλιο,

Α. εκφράζοντας τον αποτροπιασμό του για την ανατίναξη βόμβας σε πολύμεστη αγορά στην πόλη Ζάκο στο ιρακινό Κουρδιστάν στις 28 Φεβρουαρίου 1995 όπου σκοτώθηκαν πάνω από 70 άτομα, ενώ τραυματίσθηκαν πολλά άλλα,

Β. αποδοκιμάζοντας τις διαμάχες μεταξύ των υποστηρικτών του Κουρδικού Δημοκρατικού Κόμματος (KDP) και τις Πατριωτικής Ένωσης του Κουρδιστάν (PUK) οι οποίες συνεχίζονται από τον Δεκέμβριο του 1994,

Γ. αποδοκιμάζοντας τις σοβαρές παραβάσεις των ανθρωπίνων δικαιωμάτων τόσο από το KDP όσο και από την PUK καθώς και από μέλη του Ισλαμικού Κινήματος στο ιρακινό Κουρδιστάν, οι οποίες, σύμφωνα με στοιχεία της Διεθνούς Αμνηστίας, υπήρξαν πολυάριθμες,

Δ. συγκλονισμένο από την έκθεση του ειδικού εισηγητή της Επιτροπής Ανθρωπίνων Δικαιωμάτων των Η.Ε. στο Ιράκ που δημοσιεύθηκε στις 15 Φεβρουαρίου 1995,

Ε. τονίζοντας ότι παρόλο που πολλοί παρατηρητές των Η.Ε. αρνήθηκαν την ύπαρξη συγκρούσεων μεταξύ δυνάμεων του Ιράκ και της PUK, η Βαγδάτη ισχυρίζεται ότι η άλλη πλευρά ξεκίνησε την επίθεση η οποία οδήγησε σε σοβαρές διαμάχες,

Το Ευρωπαϊκό Κοινοβούλιο,

1. καλεί το KDP και την PUK να σταματήσουν τις διαμάχες οι οποίες μπορούν μόνο να αυξήσουν τους κινδύνους όλων των Κούρδων που ζουν στο Βόρειο Ιράκ και υπάγονται άμεσα στον Σαντάμ Χουσεΐν[semigr ]

2. καλεί το ΚDΡ και την ΡUΚ να εγκαταλείψουν το συντομότερο δυνατό τη χρησιμοποίηση τρομοκρατικών τακτικών, δολοφονιών, βασανιστηρίων των φυλακισμένων, καθώς και κρατήσεις ή άλλες τιμωρίες για τις οποίες δεν έχει προηγηθεί δίκη, ενώ προειδοποιεί ότι η εξακολούθηση της εφαρμογής τέτοιων τακτικών θα αλλάξει τη φιλική στάση της ΕΕ και άλλων δημοκρατιών απέναντι στην υπόθεση των Κούρδων του Ιράκ[semigr ]

3. καταδικάζει το ιρακινό καθεστώς για τη δημιουργία συστήματος στο οποίο το Επαναστατικό Συμβούλιο που ελέγχεται από τον Σαντάμ Χουσεΐν, παραχωρεί περιεκτικές εξουσίες δίωξης, δίκης και τιμωρίας σε τοπικά τμήματα του Αραβικού Σοσιαλιστικού Κόμματος Μπάαθ και στα «λαϊκά συμβούλια»[semigr ]

4. εκφράζει τη φρίκη του για το ότι, σύμφωνα με τον ειδικό εισηγητή των Η.Ε., 15.781 περιπτώσεις αγνοουμένων αναμένετο να επιλυθούν στις 31 Ιανουαρίου 1995, μεταξύ των οποίων συγκαταλέγονταν 600 υπήκοοι του Κουβέιτ και άλλοι ξένοι οι οποίοι αγνοούνται από τη στιγμή της εισβολής στο Κουβέιτ, ενώ εκατοντάδες άλλα άτομα, τα οποία επίσης αγνοούνται, δεν έχουν ακόμα καταχωρηθεί[semigr ]

5. εκφράζει τη φρίκη του για το ότι μεταξύ πολλών διαταγμάτων του Επαναστατικού Συμβουλίου τα οποία αναφέρονται στη θανατική ποινή ή τον ακρωτηριασμό, υπάρχουν και τέτοια όπως η αναβολή του ακρωτηριασμού εγκύου γυναίκας μέχρι τέσσερις μήνες μετά τη γέννηση του παιδιού της[semigr ]

6. εκφράζει τη φρίκη του για τις περιπτώσεις βασανιστηρίων πολλών ατόμων έως θανάτου -ενώ τα σώματά τους επιστράφηκαν ενίοτε στις οικογένειές τους χωρίς μάτια- καθώς και για τις πολυάριθμες εκτελέσεις και τις συνεχιζόμενες επιθέσεις στους Άραβες του Νοτίου Ιράκ καταστρέφοντας τα σπίτια τους[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τα μέλη του Συμβουλίου Ασφαλείας, τους ηγέτες του KDP και της PUK, την Επιτροπή των Η.Ε. για τα Ανθρώπινα Δικαιώματα και τον Πρόεδρο Σαντάμ Χουσεΐν.